Source: https://citizen.blog.pravda.sk/2019/06/26/lieky-13/
Timestamp: 2019-11-19 05:44:04+00:00

Document:
Lieky 13 - slovenské zdravotníctvo - Blog.Pravda.sk
>Lieky 13
26. júna 2019 09:25, Prečítané 1 013x, citizen, Lieky
To, čo bolo za socializmu samozrejmosťou, sa s nástupom globálneho kapitálu a trhového mechanizmu stalo minulosťou, na ktorú môžu spomínať už len pamätníci. Ešte pred tridsiatimi rokmi pacient dostal v lekárni všetky lieky na predpis zadarmo, platil sa iba poplatok 1 koruna za recept. Na predpis boli napríklad pri liečbe bežnej chrípky, angíny alebo prechladnutia aj sirup proti kašľu, kvapky do nosa a vitamíny. Síce syntetické, ale boli. Dnes tieto produkty, aj keď napomáhajú liečbe, nie sú hradené zdravotnými poisťovňami. Vitamíny alebo rôzne liečivá, sa už nepovažujú za lieky, ale za výživové doplnky. Otázkou je, prečo sa potom stále predávajú v lekárňach a nie v bežných obchodoch, napríklad aj v supermarketoch. Aj keď ani toto už neplatí, pretože rôzne produkty na očistu pečene alebo obličiek, či kolagénové zmesi na výživu kĺbov nájdete aj v obchodných reťazcoch. Samozrejme tieto produkty neprešli schvaľovacím procesom ŠUKL.
Liek treba najprv v príslušnej krajine zaregistrovať, to znamená povoliť jeho užívanie, a potom liek ešte prejde kategorizačnou komisiou Ministerstva zdravotníctva, ktorá určí, či bude konkrétny liek hradený poisťovňami v plnej výške, čiastočne alebo vôbec. V súčasnosti kategorizácia liekov prebieha každý mesiac a pokojne sa môže stať, že ešte pred mesiacom ste za liek nedoplácali nič, ale dnes to môže byť niekoľko eur. Nad výsledkami kategorizačnej komisie každoročne pacienti krútia hlavami a mnohé diagnostické skupiny pacientov zažívajú doslova hororové chvíle, ak majú zrazu doplácať za lieky desiatky až stovky eur. Najznámejším liekom, ktorý musí pacient hradiť v plnej výške, je napríklad Detralex, ktorý pomáha tisícom pacientom pri ťažkostiach s kŕčovými žilami; alebo Condrosulf, ktorý ortopédi radi predpisujú pacientom s artrózami kĺbov. Condrosulf sa nepovažuje za liek, ale za výživový doplnok. A čo je na ňom ešte zaujímavé, že pozostáva z veľkých molekúl, ktoré sa ťažko vstrebávajú do tkanív, takže jeho účinnosť je veľmi malá. Takže ak toto pacient nevie, platí niekoľko mesiacov za „liek“, až kým na vlastnej koži nezistí, že mu aj tak nepomôže.
Pravidlá kategorizačnej komisie sú síce jasné, ale rozhodnutia už také zrozumiteľné nebývajú. Komisia do kategorizácie nezaradí lieky, ak nie je preukázaná nákladová alebo medicínska efektivita liečby. Medicínska efektivita Detralexu ale je preukázaná štúdiami a klinickou praxou jednoznačne. Napriek tomu Detralex poisťovne nepreplácajú.
…„Ak majú byť rozhodnutia dobré, je potrebné merať úžitok. Pri liekoch sa začali merať náklady na získaný kvalitný rok života (QALY), čo umožňuje medzi sebou porovnávať rôzne liečivá. Prednosť majú lieky, ktoré prinesú viac QALY za menej peňazí. Liek, ktorý nespĺňa kritériá QALY je možno kvalitný a účinný, ale za rovnaké peniaze by sme mohli inými liekmi alebo inými postupmi získať viac prospechu pre viac pacientov. Samozrejme, poisťovne majú možnosť udeliť výnimky v individuálnych prípadoch,“ hovorí Tomáš Szalay, výkonný riaditeľ Health Policy Institutu a zároveň externý poradca ministra zdravotníctva…
Hoci nový liek Vargatef na liečbu rakoviny pľúc tieto podmienky nespĺňal, nakoniec ho kategorizačná komisia v júni 2016 zaradila medzi lieky čiastočne hradené poisťovňami. Pôvodne sa jeho výrobca Boehringer Ingelheim snažil o zaradenie do kategorizácie za cenu 2 369,77 eura za balenie, čo bolo príliš veľa. Čo sa nepodarilo za ministra Čisláka, prešlo za ministra Druckera, pričom poisťovne majú doplácať nie 780 eur (čo by bolo v súlade so zákonom), ale trojnásobok.
…Na Slovensku momentálne platí pravidlo, ktoré je dokonca v zákone. Hovorí, že liek možno zaradiť medzi hradené, ak náklady z verejného zdravotného poistenia za QALY nepresiahne hodnotu 30-tisíc eur. Pri Vargatefe pri úhrade 2 369,77 eura za balenie predstavujú v porovnaní s docetaxelom hodnotu 45-tisíc eur.
V analýze nákladovej efektívnosti lieku, ktorú v januári podľa zákona urobil sám výrobca, je preukázané splnenie legislatívnych požiadaviek pre liek Vargatef pri úhrade z verejného zdravotného poistenia vo výške 780 eur za balenie…
Povinnosť preplácať liek Vergatef sa samozrejme nepáčila súkromným poisťovniam. Poisťovne Dôvera a Union podali 08.08.2016 žalobu na Okresný súd v Bratislave ohľadne preskúmania zaradenia lieku do kategorizácie:
…Podľa poisťovní liek nie je nákladovo efektívny, čo je podmienka, aby sa dostal do Kategorizačného zoznamu. „Podali sme žalobu, lebo máme za to, že nebola preukázaná nákladová efektivita lieku pri cene navrhovanej zo strany navrhovateľa. Nákladová efektivita lieku bola preukázaná pri výrazne nižšej cene,“ vysvetlil vtedy PR manažér Dôvery Branislav Cehlárik…
…„Uznesením zo dňa 2. novembra 2016 súd rozhodol o návrhu žalobcov o odkladný účinok rozhodnutia tak, že tento návrh zamietol. Zároveň v zmysle Správneho súdneho poriadku súd zaslal vyjadrenia procesných strán vzájomne protistranám. V merite veci zatiaľ nebol vytýčený termín pojednávania,“ uviedol pre TASR hovorca Krajského súdu v Bratislave Pavol Adamčiak…
Celá kauza bola veľmi netypická:
…Advokát Ivan Humeník z advokátskej kancelárie h & h PARTNERS poznamenal, že sa nestáva, aby zdravotné poisťovne žalovali ministerstvo zdravotníctva za to, že bol nejaký liek zaradený do kategorizačného zoznamu. „Na to, aby minister v rámci kategorizačného konania zaradil liek do zoznamu, zákon určuje presne, ako sa má postupovať, ako sa posudzuje nákladovosť, efektivita,“ vysvetlil Humeník. Doplnil, že je ťažké odhadnúť, ako sa súd v komplikovanej zdravotníckej problematike zorientuje. Celý spor môže nakoniec skončiť na procesnej a nie odbornej chybe. Pripomenul, že poisťovne majú kontrolné mechanizmy – revíznych lekárov na to, aby vedeli posúdiť, či výber drahého lieku bol tou správnou voľbou…
Súd sa v marci 2018 priklonil na stranu súkromných zdravotných poisťovní:
...Krajský súd v Bratislave rozhodol, že žalobou napadnuté rozhodnutie rezortu zdravotníctva bolo zrušené a vrátené MZ na ďalšie konanie z dôvodu jeho nepreskúmateľnosti…
… „Rozhodnutie bolo MZ vrátené na ďalšie konanie, čo znamená, že MZ by malo vec opätovne prerokovať a rozhodnúť, či z podanej žiadosti a námietok žiadateľa vyplýva splnenie podmienok pre zaradenie lieku do zoznamu kategorizovaných liekov,“ vysvetlila hovorkyňa Union ZP Beáta Dupaľová Ksenzsighová.
Proti rozhodnutiu súdu je prípustný mimoriadny opravný prostriedok – kasačná sťažnosť, uviedol hovorca Krajského súdu v Bratislave Pavol Adamčiak…
Tag: Branislav Cehlárik, Ivan Humeník, kategorizácia lieku, kategorizačná komisia Ministerstva zdravotníctva, kategorizačný zoznam, náklady na získaný kvalitný rok života (QALY), registrácia lieku, Tomáš Drucker, Tomáš Szalay, Vargatef
Lieky 12 »
« Lekári a pacienti, spojme sa!
Celková čítanosť: 67650x

References: súd 
 súd 
 súd 
 súd 

Súd 
 súd